Man (84) sterf ná aanval terwyl hy bidArgieffoto: Kent Williamson Die polisie in Standerton in Mpumalanga is op soek na twee verdagtes wat ŉ bejaarde man (84) aangeval het terwyl hy bid. Brig. Leonard Hlathi, provinsiale woordvoerder van die polisie, het gesê die voorval het Vrydag omstreeks 12:00 plaasgevind toe die man op die stoep van sy Stanwest-huis gesit en bid het. “Twee aanvallers het die man oorval en aangerand. Dit is in dié stadium nie bekend of iets gesteel is nie. Die man het egter ernstige beserings aan sy bolyf opgedoen,” het Hlathi gesê. Die man is na ŉ nabygeleë hospitaal gehaas, maar het in die hospitaal beswyk aan sy beserings. ŉ Saak van moord word ondersoek. Die polisie het enigiemand met inligting oor die voorval gevra om kapt. Johannes Fannie Nhlabathi by 079 891 5365 te bel.